Document ID: 32007D0082

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Φεβρουαρίου 2007
σχετικά με τη λήψη επειγόντων μέτρων για την αναστολή των εισαγωγών αλιευτικών προϊόντων προοριζόμενων για την ανθρώπινη διατροφή από τη Δημοκρατία της Γουινέας
[κοινοποιηθείσα υπό τον αριθμό Ε(2007) 278]
(Κείμενο που παρουσιάζει ενδιαφέρον για τον ΕΟΧ)
(2007/82/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β,
Εκτιμώντας τα ακόλουθα:
(1)
Στη διάρκεια πρόσφατης επιθεώρησης που πραγματοποιήθηκε από τις υπηρεσίες της Επιτροπής στη Δημοκρατία της Γουινέας διαπιστώθηκαν σοβαρές ελλείψεις όσον αφορά την υγιεινή στην παραγωγική αλυσίδα αλιευτικών προϊόντων. Στις ελλείψεις αυτές περιλαμβάνονται ακατάλληλη ψυκτική αλυσίδα, χρήση μη πόσιμου ύδατος και ανεπαρκείς συνθήκες υγιεινής στα σκάφη και στις εγκαταστάσεις. Τέτοιου είδους ανεπάρκειες ενδέχεται να έχουν ως συνέπεια την παρουσία επιβλαβούς μόλυνσης σε αλιευτικά προϊόντα που προορίζονται για την ανθρώπινη διατροφή και να αποτελούν συνεπώς σοβαρό κίνδυνο για την υγεία των καταναλωτών.
(2)
Κατά την επίσκεψη επιθεώρησης διαπιστώθηκε επίσης η έλλειψη σωστών υγειονομικών ελέγχων από τις αρμόδιες αρχές στη Δημοκρατία της Γουινέας, γεγονός που επιδεινώνει την κατάσταση.
(3)
Συνεπώς, είναι αναγκαίο να ανασταλούν, με άμεση ισχύ, οι εισαγωγές αλιευτικών προϊόντων από τη Δημοκρατία της Γουινέας, όπως ορίζεται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (2). Λαμβάνοντας υπόψη τη σοβαρότητα των ελλείψεων που εντοπίστηκαν στη διάρκεια της επιθεώρησης, η αναστολή πρέπει επίσης να ισχύει για αλιευτικά προϊόντα τα οποία έχουν αποσταλεί στην Κοινότητα πριν από την έναρξη ισχύος της παρούσας απόφασης αλλά τα οποία δεν έχουν εισέλθει ακόμη στην Κοινότητα.
(4)
Η παρούσα απόφαση πρόκειται να επανεξεταστεί ύστερα από εγγυήσεις που θα παράσχει η Δημοκρατία της Γουινέας και με βάση το θετικό πόρισμα νέας επιθεώρησης από τις υπηρεσίες της Επιτροπής.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Πεδίο εφαρμογής
Η παρούσα απόφαση εφαρμόζεται σε όλα τα αλιευτικά προϊόντα καταγωγής Δημοκρατίας της Γουινέας και προοριζόμενα για την ανθρώπινη διατροφή.
Άρθρο 2
Απαγόρευση
Τα κράτη μέλη απαγορεύουν τις εισαγωγές στο έδαφός τους των προϊόντων που αναφέρονται στο άρθρο 1.
Η εν λόγω απαγόρευση ισχύει για όλες τις αποστολές προϊόντων που λαμβάνονται στους σταθμούς ελέγχου των συνόρων στην κοινότητα ανεξάρτητα αν η παραγωγή, η αποθήκευση και η πιστοποίηση των αποστολών πραγματοποιήθηκε στη χώρα καταγωγής πριν από την έναρξη ισχύος της παρούσας απόφασης.
Άρθρο 3
Χρέωση των δαπανών
Όλες οι δαπάνες που πραγματοποιούνται λόγω της εφαρμογής της παρούσας απόφασης βαρύνουν τον παραλήπτη ή τον πράκτορά του.
Άρθρο 4
Συμμόρφωση
Τα κράτη μέλη ενημερώνουν αμέσως την Επιτροπή σχετικά με τα μέτρα που λαμβάνουν για να συμμορφωθούν με την παρούσα απόφαση.
Άρθρο 5
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 2 Φεβρουαρίου 2007.

Labels: 3
0
18
6